འཚམས་འཕྲིན་དྲང་སྲོང་དགྱེས་པའི་མཆོད་སྤྲིན། ཆོས་ཀྱི་གྲོགས་པོ་དགེ་བཤེས་བློ་བཟང་བསྟན་འཛིན་ལ་ཕུལ་བ། བློ་གསལ་མཁས་མང་ཚོགས་པའི་གླིང་འདིའི་ཆེད། །བཟང་པོའི་བྱ་བ་ལས་ཀྱི་འཁོར་ལོ་ཡིས། །བསྟན་ལ་སྨོན་པའི་རླབས་ཆེན་མཛད་པའི་ཁུར། །འཛིན་མཁས་ཆོས་གྲོགས་དམ་པ་གང་དེའི་དྲུང༌། །རྒྱ་བོད་གཙུག་ལག་ཤེས་བྱ་རིག་པའི་གཞུང༌། །འཆད་རྩོད་རྩོམ་པའིསྤོབས་པ་མི་དམན་ཀྱང༌། །ཐོས་དོན་ཉམས་ལེན་མེད་པའི་རྟོག་གེ་བ། །ཉམ་ཆུང་འཇིགས་མེད་འཕྲིན་འདི་གསན་པ་འཚལ། །ལེགས་ཉེས་འབྱེད་པའི་རྣམ་དཔྱོད་མཁའ་ལྟར་ཡངས། །མཁྱེན་རབ་ཉི་མ་བྱེ་བའི་དཀྱིལ་འཁོར་རྒྱས། །གཞན་ཕན་འོད་སྣང་ཕྱོགས་བརྒྱར་འཕྲོ་བའི་ཚུལ། །ཤེས་ནས་ཡི་རངས་མེ་ཏོག་ཁྱོད་ལ་རྒོད། །གང་ཁྱོད་རླབས་ཆེན་ཐུགས་བསྐྱེད་ལྷ་ཡི་ལམ། །མཛད་བཟང་སྐབས་གསུམ་གླང་པོ་དང་འགྲོགས་པའི། །འཕྲིན་ལས་སྤྲིན་གྱི་མེ་ཏོག་འཐོར་བའི་ཆུས། །ནུབ་ཕྱོགས་འཛིན་མའི་དཔྱིད་ཀྱི་མཛེས་པ་བསྐྲུན། །སྐྲ་སེར་ཡུལ་དུ་དམ་པའི་ཆོས་རིག་སྤེལ། །ཞྭ་སེར་བསྟན་ལ་སྨོན་པའི་མཐུན་རྐྱེན་སྦྱར། །ནུབ་ཕྱོགས་གླིང་དུ་ཆོས་ཀྱི་སྒྲོན་མེ་སྦར། །ཤར་ཕྱོགས་གླིང་དུ་བསྟན་པའི་སྦྱིན་བདག་མཛད། །གང་ཁྱོད་ཐུགས་ཀྱི་ཆུ་མཚོ་ཡངས་པོའི་ཀློང༌། །གཡོལ་མེད་ཐུགས་བསྐྱེད་རླབས་ཀྱི་རྩེ་འཇོ་རྒོད། །ཆོས་རིག་བསམ་འཕེལ་ནོར་བུས་ཡོངས་གཏམས་པ། །མཐོང་ཚེ་དང་བ་མི་འདྲེན་ཤེས་ལྡན་སུ། །གང་ཁྱོད་མཚན་སྙན་སྔར་ནས་ཐོས་ན་ཡང༌། །སྐུ་དངོས་མཇལ་བའི་སྐལ་བ་མ་བྱུང་ལུས། །སྔ་ལོར་ཨ་རིར་སློབ་དགེ་ཡོང་བའི་སྐབས། །ཁྱོད་ཞལ་དངོས་སུ་མཇལ་བའི་སྐལ་བ་ཐོབ། །ཆོས་སྤྱན་གཟིགས་པ་ཡངས་པོའི་ཞགས་པ་ཡིས། །ཉམ་ཆུང་བདག་ཀྱང་བོང་བ་གསེར་གཟིགས་ཀྱིས། །ཕྱོགས་དེར་འགུགས་པའི་འཕྲིན་དང་ལྷན་གཅིག་ཏུ། །མེས་དབོན་ལོ་རྒྱུས་འཆད་པའི་སྐལ་བ་ཐོབ། །བློ་གླིང་མཁན་སློབ་འདུས་པའི་བཀའ་དགོངས་བཞིན། །ཁོ་བོ་འཕགས་པའི་ཡུལ་དུ་སླེབས་པའི་རྗེས། །ཕྱོགས་དེར་འཚམས་འཕྲིན་མེ་ཏོག་འདེགས་དགོས་ཀྱང༌། །ལེ་ལོའི་ལྕགས་སྒྲོག་དྲ་བའི་ཀློང་ན་འཆིངས། །གྲྭ་ཚང་འདི་དང་འབྲེལ་ཡོད་ཆེ་མགོ་ཀུན། །དགོངས་པའི་རེ་བ་ཡིད་བཞིན་བསྐང་པའི་སླད། །འཕགས་བོད་ཆོས་འབྱུང་ཛམྦུའི་འཁྲི་ཤིང་འདི། །གླེགས་བམ་གཉིས་ཙམ་བསྒྲིགས་ནས་དཔེ་བསྐྲུན་ཟིན། །མཛད་པ་ནམ་མཁའི་མཐའ་ལས་ཡངས་པ་དང༌། །འཕྲིན་ལས་རྒྱ་མཚོའི་གཏིང་ལས་ཟབ་པ་ཡི། །གང་ཁྱོད་མཉེས་པའི་མཆོད་སྤྲིན་གླེགས་བམ་ཟུང༌། །སྙིམ་པའི་མེ་ཏོག་ཟོལ་གྱིས་འབུལ་བ་ལགས། །ད་དུང་བསྒྲིག་འགྱུར་གླེགས་བམ་ཕྱི་མ་གཉིས། །རིང་མིན་དཔེ་བསྐྲུན་ཞུ་རྒྱུའི་འཆར་གཞི་ལྟར། །དེ་སྔོན་དེ་ནས་ཞུས་པའི་ས་བོན་ཐོག ། ད་དུང་དཔྱད་གཞི་གང་ཡོད་གནང་རོགས་འཚལ། །གུས་པ་ཕྲན་ཆུང་ད་ལྟར་ནོར་གླིང་དུ། །གོང་ས་མཆོག་གི་མཛད་རྣམ་འབྲི་བཞིན་མཆིས། །སྤྱི་འཐུས་མིང་གི་སེང་པགས་་གོན་ན་ཡང༌། །ཝ་སྐྱེས་རྒྱལ་པོ་བསྐོས་པའི་གཏམ་བརྒྱུད་བཞིན། །གང་གི་མཁྱེན་དཔྱོད་འཇོན་ཐང་འཕྲིན་ལས་བཅས། །ཤེས་ནས་བསྔགས་པའི་རོལ་མོ་འཁྲོལ་བའི་དབྱངས། །སུས་ཀྱང་མ་བསྐུལ་ངང་གིས་འབྱུང་བའི་རླབས། །དྲང་སྲོང་དགྱེས་པའི་གླུ་འདི་ཁྱོད་ལ་བཏེགས། །སླད་ཀྱང་གང་སྐུ་ཟླ་བ་གཞོན་ནུའི་ཁམས། །འཕྲིན་ལས་ག་བུར་ཞུན་མ་དང་འགྲོགས་ཏེ། །ཤར་ནུབ་འཇིག་རྟེན་ཟླུམ་པོའི་མཁའ་དབྱིངས་སུ། །རྟག་བརྟན་ཤིས་པའི་དཀྱིལ་འཁོར་རྒྱས་གྱུར་ཅིག ། གུས་འདུད་བཅས་ཕྲན་དགེ་མིང་ཟུར་ཙམ་འདྲེན་པ་བེ་རི་འཇིགས་མེད་དབང་རྒྱལ་གྱིས་རྒྱ་གར་ནས་༢༠༠༥་༧ ༢༠་ཉིན་ཕུལ། ཕྱིར་དྲན་ཤོར་བའི་འཚམས་འཕྲིན། མ་མཇལ་ཟླ་ཤས་ཀྱི་རིང་ལ། །སེམས་ཉིད་སྟོང་གསལ་དུ་ཐིམ་ཡང༌། །ཁ་རྩང་ཞལ་པར་ཞིག་འབྱོར་བས། །དྲན་པའི་སྐུལ་འདེད་ཅིག་བཏང་བྱུང༌། །སྙིང་གི་ཁོག་སྲུབ་ནས་ཤོར་བའི། །གསང་གཏམ་ཁ་པར་ནས་བརྒྱུད་དེ། །ཟུང་ལྡན་ཐོས་འཛིན་གྱི་འདབ་མར། །དུས་ཐོག་ཆར་པ་བཞིན་འབབ་བྱུང༌། །འདང་དགུང་ཐུན་གསུམ་གྱི་རྨི་ལམ། །དབྱར་གྱི་མཚོ་མོ་བཞིན་འཁྲུགས་སོང༌། །ད་ནང་ཞོགས་ཇ་ཡང་བརྗེད་ནས། །གོམ་ཁ་ལས་ཁུངས་ལ་སྤོས་འདུག ། ཁྱོད་ཞལ་ཟླ་གཞོན་གྱི་འཛུམ་རླབས། །བརྩེ་མདངས་འོད་རིས་ཀྱིས་ཁྱུད་ནས། །བདག་སེམས་དྭངས་གཙང་གི་མཁའ་དབྱིངས། །བཅོ་ལྔའི་དུང་ཟླ་བཞིན་ཚེས་བྱུང༌། །མ་བཅོས་སེམས་ཁམས་ཀྱི་རི་མོ། །སེམས་ལ་སྦས་ཐབས་ཤིག་མི་འདུག ། རང་དབང་སྨྲ་བརྗོད་ཀྱི་བརྡ་དོན། །ནག་ཆུང་ཨང་ཡིག་ཐོག་ཕབ་ཡོད། །ངུར་སྨྲིག་བླ་གོས་ཀྱི་གསེབ་ནས། །གསང་རྒྱའི་དབུ་ཁྱུད་ཀྱི་བརྡ་ཡིག ། ཞོགས་པའི་བསིལ་རླུང་ལ་བསྐུར་ན། །བྱམས་བརྩེའི་སྤྱན་ཞགས་ཤིག་འཕེན་རོགས། །༢༠༠༥་༧་༢༨་ཉིན་ནོར་གླིང་དུ་བྲིས། ཡ་མཚན་ཡིན། བློ་གྲོས་ཁབ་ཀྱི་བུ་ག་ལས་དོག་ཀྱང༌། །ཚེ་ཚེ་ར་བཞིན་མཐོ་སྙེགས་ལ་དགའ་བའི། །སྐྱབས་འགྲོ་མེད་པའི་གནས་བརྟན་བགྲེས་སོང་ཞིག ། སྤྱི་པའི་རྒན་གྲས་སྙེགས་པ་ཡ་མཚན་ཡིན། །རང་ཕྱོགས་ཆགས་པའི་ཆུ་ཀླུང་ཐུར་དུ་འབབ། །གཞན་ཕྱོགས་སྡང་བའི་མེ་ལྕེ་དགུང་ལ་ཕྱུར། །གནས་ལུགས་རྨོངས་པའི་མུན་པ་ཐིབས་བཞིན་དུ། །སྤྱི་བའི་འཐུས་མིར་རེ་བ་ཡ་མཚན་ཡིན། །བཤད་ན་སྤྱི་པའི་བརྡ་སྐད་མི་འཕྲོད་ཅིང༌། །འབྲི་ན་རང་གི་ས་རྟགས་མི་ཤེས་པར། །ཆེ་བཙན་སྟག་མོའི་གདུང་རྒྱུད་ཡིན་རློམ་གྱིས། །གོང་ནས་བཀའ་བཀོད་བྱེད་པ་ཡ་མཚན་ཡིན། །དོར་ནག་གན་རྒྱ་སྟོང་གིས་སྔས་མགོ་བཅས། །ཧ་ནག་བུ་ལེན་འབུམ་གྱིས་རྐུབ་ནས་རུལ། །ད་དུང་གཞན་སྐྱོན་ཁབ་ཀྱིས་འཚོལ་བྱེད་པ། །འདི་ཀོ་ཡ་མཚན་གསར་པའི་མཚན་གཞི་ཡིན། །ཡ་མཚན་པའི་གཏམ་འགའ་ཞིག་གོ་རྗེས་༢༠༠༥ཋ༡༢ཋ༤ཋལ་བྲིས། སྨྱོན་པའི་ཐོལ་གླུ། དུས་རབས་ཀྱི་ཀྱོག་མཚམས་ཤིག་ནས་རྒྱངས་བལྟས་ཐེངས་གཅིག་བྱས་རྗེས། རྩོད སྟག་བྲག་རྭ་སྒྲེང་བར་དུ་སྲིད་ཁྲི་རྩོད། ། གསར་མ་རྙིང་མའི་བར་དུ་གྲུབ་མཐའ་རྩོད། །གྲྭ་བ་ཨ་ནེའི་བར་དུ་ཐོབ་ཐང་རྩོད། །ཁྱོད་དང་ང་གཉིས་བར་དུ་རྩམ་ཁུག་རྩོད། །ཞེན རྒྱལ་ཞེན་ཅན་རྣམས་རྒྱ་ཡི་བཙོན་ཁང་ཉུལ། །དངུལ་ཞེན་ཅན་རྣམས་ཨ་རིའི་གཡོག་པོ་རྒྱུག ། དཔོན་ཞེན་ཅན་རྣམས་རྡ་སའི་རྐུབ་བཀྱག་རྩོད། །ཆོས་ཞེན་ཅན་རྣམས་ཆོས་ཀྱི་གདན་སར་ལུས། །ཨ ཨ་ཁུ་བསྟན་པ་སྤྱང་དྲགས་ནས། །ཨ་ནེ་དགོན་པའི་སྒྲིག་འཛུགས་བཤིགས། །ཨ་ཅེ་མཛེས་མ་ཡག་དྲགས་ནས། །ཨ་ལགས་སྤྲུལ་སྐུ་མག་པར་འཁྲིད། །ཆེ ཨ་ཞང་ཚོང་དཔོན་འཇོན་ཐང་ཆེ། །སྐུ་ཤ་ལྟོ་བ་གཞན་ལས་ཆེ། །འཇིགས་བྱེད་གསེར་སྐུ་རིན་ཐང་ཆེ། །སྦག་སྦག་སྐད་སྒྲ་གཞན་ལས་ཆེ། ། བཟི རབ་བྱུང་བཙུན་པ་དཀོར་གྱིས་བཟི། །སྐུུ་ངོ་སྐུ་དྲག་དངུལ་གྱིས་བཟི། །བསྟན་སྲུང་རྒྱ་མཚོ་ཇ་ཁུས་བཟི། །ན་གཞོན་ཕོ་མོ་འདོད་པས་བཟི། །གོནལུས་ལ་གྲྭ་ཆས་གོན་ནས་ཨ་རིའི་གཞུང་ཚབ་འགྲིམས། །མགོ་ལ་སྐྲ་རྫུན་གོན་ནས་ཕོ་གསར་ཚོ་དང་འགྲོགས། །མཇེ་ལ་འགྱིག་ཤུབས་གོན་ནས་གཞང་ཁང་ནང་དུ་འཛུལ། །ངོ་ལ་གདོང་འབག་གོན་ནས་ལྷ་མོའི་རྣམ་ཐར་འཁྲབ། །༢༠༠༢། ༥། ༡༦ སློབ་གྲྭར་བྲིས། ༢༠༠༥ལོར་༼གཉན་ཆེན་ཐང་ལྷ༽་ཐོག་བཀོད། སྐྱབས་མགོན་ཡིད་བཞིན་ནོར་བུར་བསྟོད་གླུ། །གངས་ཅན་བོད་ཀྱི་ལྷ་སྐལ། །འཛམ་གླིང་ཞི་བའི་དེད་དཔོན། ། དམ་པའི་ཆོས་ཀྱི་དབུ་ཁྲིད། ། སྐྱབས་མགོན་ཡིད་བཞིན་ནོར་བུ། ། སྐུ་ལ་ཆོས་གོས་རྣམ་གསུམ། །གསུང་ལ་འཚེ་མེད་ཞི་བ། ། ཐུགས་ལ་བྱམས་དང་སྙིང་རྗེ། །སྐྱབས་མགོན་ཡིད་བཞིན་ནོར་བུ། །འཛམ་གླིང་མི་དམངས་ཡོངས་དང༌། ། ལྷག་པར་གངས་ཅན་བོད་མི། ། ཀུན་གྱི་སྐྱབས་གནས་དམ་པ། ། སྐྱབས་མགོན་ཡིད་བཞིན་ནོར་བུ། །གཞས་ཚིག་འདིས་དྷ་སའི་བུ་ཁྱིམ་ནས་གཞས་ཚིག་བྱ་དགའ་ཨང་དང་པོ་རག གཞས་གཏོང་མཁན་ཁ་ར་སྤེན་པ་ཡིན། ༼རྒྱལ་བའི་བཀའ་དྲིན་༽སོགས་འཁོར་ལེབ་མང་པོའི་ཐོག་འཁོད། པཎ་ཆེན་ཆོས་ཀྱི་རྒྱལ་མཚན། ནུབ་ཕྱོགས་བདེ་ལྡན་ཞིང་གི་མགོན་པོ། །པཎ་ཆེན་བླ་མ་ཆོས་ཀྱི་རྒྱལ་མཚན། །གངས་ཅན་བོད་ཀྱི་མགོན་སྐྱབས་དཔུང་གཉེན། །ཁྱོད་ཀྱི་བཀའ་དྲིན་བརྗེད་ཐབས་མི་འདུག ། ཐུགས་བསྐྱེད་སྨོན་ལམ་དུས་ལ་སྨིན་སོང༌། །གངས་ལྗོངས་ཞིང་ཁམས་ཆོས་ཀྱིས་བསྐྱངས་སོང༌། །བཤད་སྒྲུབ་བསྟན་པའི་རྒྱལ་མཚན་བཙུགས་སོང༌། །ཁྱོད་ཀྱི་བཀའ་དྲིན་བརྗེད་ཐབས་མི་འདུག ། ནམ་མཁའི་དབྱིངས་ཀྱི་ཉི་ཟླ་རྣམ་གཉིས། །གངས་ཅན་བོད་ཀྱི་མུན་སེལ་སྒྲོན་མེ། །ས་ཡ་དྲུག་གི་སེམས་པའི་ནང་དུ། །ཁྱོད་ཀྱི་བཀའ་དྲིན་བརྗེད་ཐབས་མི་འདུག ། ཕ་མའི་བཀའ་དྲིན། ཆུང་ནས་ཕ་མས་བསྐྱངས་སོང༌། །ཕ་མ་བཀའ་དྲིན་ཆེན་སོང༌། །དྲིན་ཆེན་ཕ་མའི་བཀའ་དྲིན། །ནམ་ཡང་བརྗེད་ཐབས་མི་འདུག ། རིན་ཆེན་གསེར་དངུལ་ཟེར་བ། །ག་ས་ག་ལ་འདུག་ཀྱང༌། །དྲིན་ཆེན་ཕ་མ་ཟེར་བ། །རང་ཡུལ་མ་གཏོགས་མི་འདུག ། རི་ཁྲི་ཆུ་སྟོང་བརྒལ་ནས། །མི་ཡུལ་ལུང་པར་སླེབས་སོང༌། །མཚན་མོའི་རྨི་ལམ་ནང་དུ། །དྲིན་ཅན་ཕ་མ་མཇལ་བྱུང༌། ། སྙིང་སྡུགཐུག་བསམ་སེམས་ལ་མེད་ཀྱང༌། །ཚེ་སྔོན་ལས་ཀྱིས་ཐུག་སོང༌། །ད་ནི་ཉིན་མཚན་དུས་དྲུག ། ཁྱོད་རང་དྲན་ནས་བསྡད་ཡོད། །སྙིང་སྡུག་སྙིང་ལ་ཉར་ནས། །སྙིང་ལ་སྙིང་ནད་བཟོས་སོང༌། །སྙི་ལ་སྙིང་རྗེ་མེད་ན། །སྙིང་སྡུག་སྙིང་པཽ་མི་འདུག ། ཁྱོད་དང་ང་གཉིས་བར་ལ། །ལས་འབྲས་མདུད་པ་ཡོད་ན། །ནམ་མཁའི་ལྷ་དང་བླ་མས། །འགྲོགས་པའི་དུས་གཅིག་གནང་རོགས། ། བརྩེ་བའི་ཕ་མ་སྤུན་མཆེད། བརྩེ་བའི་དྲིན་ཅན་ཕ་མ་སྤུན་མཆེད། །སྐྱིད་པའི་ཕ་ཡུལ་ལུང་པར་བཞུགས་ཀྱང༌། །ཉམ་ཆུང་བུ་ང་ཚེ་སྔོན་ལས་ཀྱིས། །རྒྱུས་མེད་མི་ཡུལ་ལུང་པར་སླེབས་སོང༌། །དྲིན་ཅན་ཕ་མའི་འཁྲིས་ལ་བསྡད་དུས། །ཕ་མའི་བཀའ་དྲིན་བསམ་ཤེས་མ་ཐུབ། །རྒྱུས་མེད་མི་ཡུལ་ལུང་པར་སླེབས་དུས། །ཕ་མའི་བཀའ་དྲིན་སྙིང་ནས་དྲན་བྱུང༌། །བརྩེ་བའི་དྲིན་ཅན་ཕ་མ་སྤུན་མཆེད། །སྐུ་ཚེ་ཞབས་པད་བརྟན་ནས་བཞུགས་རོགས། །བཀྲ་ཤིས་ཉི་མ་གནམ་ནས་ཤར་དུས། །མཉམ་དུ་འཛོམས་པའི་སྨོན་ལམ་བཏབ་ཆོག ། ཁེར་རྐྱང༌། བྱམས་པའི་ཕ་མ་ཡོད་ཀྱང་ཕ་ཡུལ་ཕྱོགས་ལ་ལུས་སོང༌། །བརྩེ་བའི་སྙིང་སྡུག་ཡོད་ཀྱང་ཨ་རི་ཕྱོགས་ལ་འཕུར་སོང༌། །ཉམ་ཆུང་ཁེར་རྐྱང་བུ་ང་རྒྱ་གར་ཡུལ་དུ་ལུས་སོང༌། །ཕ་མས་ཕ་ཡུལ་ཤོག་ཟེར་ཕྱག་བྲིས་ཡང་ཡང་འབྱོར་བྱུང༌། །བྱམས་པས་ཨ་རིར་ཕེབས་ཞེས་ཞལ་པར་ཡང་ཡང་བཏང་བྱུང༌། །ཉམ་ཆུང་ཁེར་རྐྱང་བུ་ང་བྱེད་ཐབས་མ་ཤེས་ལུས་སོང༌། །ནམ་མཁའི་ལྷ་དང་བླ་མས་བརྩེ་བའི་སྤྱན་གྱིས་གཟིགས་ནས། །ཉམ་ཆུང་ཁེར་རྐྱང་ང་ལ་ཞལ་གཟིགས་ཐོབ་ཐབས་མེད་ཀྱང༌། །མཚན་མོའི་རྨི་ལམ་ནང་དུ་ལུང་བསྟན་ཐེངས་གཅིག་གནང་རོགས། །གོང་གསལ་གཞས་ཚིག་འདི་ཚོ་སྐུལ་བ་པོའི་རེ་བ་བཞིན་གཞས་ཚིག༼ཕ་མའི་བཀའ་དྲིན་༽འཁོར་ལེབ་ཐོག་བཀོད། གཞས་གཏོང་མཁན་བྲག་གཡབ་ཀུན་དགའ་ཡིན། དུས་རབས་བོད་ཀྱི་བུ་མོ། ༡གཟུགས་པོ་དྷ་སར་སྡོད་དུས། །སེམས་པ་ཁྱོད་ལ་ཤོར་སོང༌། །ཐུགས་སེམས་ཨ་རིར་གཏད་དུས། །ཞེན་པ་གཏིང་ནས་ལོག་སོང༌། །ཞལ་རས་ཟླ་བ་འདྲ་དུས། །སེམས་པ་ཁྱོད་ལ་ཤོར་སོང༌། །གསུང་སྐད་དབྱིན་ཇི་སྐྱོན་དུས། །ཞེན་པ་གཏིང་ནས་ལོག་སོང༌། །སྐུ་གཟུགས་སྨྱུག་མ་འདྲ་དུས། །སེམས་པ་ཁྱོད་ལ་ཤོར་སོང༌། །སྐུ་སྨད་ཚོང་རྫས་བྱེད་དུ། །ཞེན་པ་གཏིང་ནས་ལོག་སོང༌། །ཟླུམ་རྒྱས་ནུ་མ་འབུར་དུས། །སེམས་པ་ཁྱོད་ལ་ཤོར་སོང༌། །བུ་གསོད་སྨན་ཁབ་གཟེད་དུས། །ཞེན་པ་གཏིང་ནས་ལོག་སོང༌། །རྣམ་པ་ལྷ་ལས་མཛེས་དུས། །སེམས་པ་ཁྱོད་ལ་ཤོར་སོང༌། །སྤྱོད་པ་འདྲེ་ལས་ངན་དུས། །ཞེན་པ་གཏིང་ནས་ལོག་སོང༌། །༢ཀུན་དང་གྲོགས་པོ་བྱེད་དུས། །སེམས་པ་ཁྱོད་ལ་ཤོར་སོང༌། །མི་ཚེ་རིན་ཐང་བརླག་དུས། །ཞེན་པ་གཏིང་ནས་ལོག་སོང༌། །ཀྲོག་ཀྲོག་གཞན་ལས་ཚ་དུས། །སེམས་པ་ཁྱོད་ལ་ཤོར་སོང༌། །དབྱིན་ཇི་སྤོ་ཏོས་ཁྲིད་དུས། །ཞེན་པ་གཏིང་ནས་ལོག་སོང༌། །ཁ་ལ་ལིབ་སི་བྱུག་དུས། །སེམས་པ་ཁྱོད་ལ་ཤོར་སོང༌། །ཕྱི་གླིང་མཇེ་མགོ་ནུ་དུས། །ཞེན་པ་གཏིང་ནས་ལོག་སོང༌། །ངྷ་སའི་གཞུང་ཞབས་གནང་དུས། །སེམས་པ་ཁྱོད་ལ་ཤོར་སོང༌། །ཕྱི་རྒྱལ་གསང་སྤྱོད་འཁྲུད་དུས། །ཞེན་པ་གཏིང་ནས་ལོག་སོང༌། །སྐུ་གཟུགས་རྨ་བྱ་འདྲ་དུས། །སེམས་པ་ཁྱོད་ལ་ཤོར་སོང༌། །། སྟུ་ཤ་ཚོང་རྫས་བྱེད་དུས། །ཞེན་པ་གཏིང་ནས་ལོག་སོང༌། །༢༠༠༡། ༥། ༢༢ ཉིན་ལྡི་ལི་ནས་བྲིས། ༼སྤྱི་ཚོགས་མེ་ལོང༽ཐོག་བཀོད། གོ་ལྡོགསྐུ་སྟོད་འཕྲོད་བསྟེན་གནང་སྟངས། །ལྷ་མོ་ལས་ཀྱང་མཛེས་པ། །སྐུུ་སྨད་སྤྱི་རྫས་བྱེད་སྟངས། །གསང་སྤྱོད་ལས་ཀྱང་བཙོག་པ། །ཞལ་ནས་བརྩེ་དུང་གསུང་དུས། །ཁུ་བྱུག་ལས་ཀྱང་སྙན་པ། །ཁོག་ནས་གཡོ་སྒྱུ་བྱེད་སྟངས། །སྲིན་མོ་ལས་ཀྱང་ངན་པ། །དུག་ལོག་ཧཕོན་ཤན་གོན་དུས། །དབྱིན་མོ་ལས་ཀྱང་མཛེས་པ། །ཤེས་བྱ་ཡོན་ཏན་མེད་པ། །ཕག་པ་ལས་ཀྱང་སྐྱོ་བ། །གཞན་ལ་སྐྱོན་བརྗོད་བྱེད་དུས། །སྨྲ་མཁས་ནེ་ཙོ་འདྲ་བ། །རང་གི་ཀུན་སྤྱོད་མདོག་ཆ། །ཁྭ་ཏ་ལས་ཀྱང་བཙོག་པ། །༢༠༠༡། ༥། ༢༢ ཉིན་ལྡི་ལི་ནས་བྲིས། ༼སྤྱི་ཚོགས་མེ་ལོང༽ཐོག་བཀོད། སེམས་པ་གཏིང་ནས་སྐྱོ་བྱུང༌། རྐུབ་བཀྱག་མཐོན་པོའི་ཐོག་ནས། །དབང་ཆེན་སྐུ་ངོ་རྒྱགས་པས། །རྒྱལ་ཁབ་འཚོང་རྫས་བྱེད་དུས། །སེམས་པ་གཏིང་ནས་སྐྱོ་བྱུང༌། །ཆོས་ཁྲི་མཐོན་པའི་ཐོག་ནས། །བླ་སྤྲུལ་དགེ་བཤེས་རྣམ་པས། །གསུང་རབ་འཚོང་རྫས་བྱེད་དུས། །སེམས་པ་གཏིང་ནས་སྐྱོ་བྱུང༌། །དཔལ་འབྱོར་ནོར་གྱིས་ཕྱུག་པའི། །ཨ་ཇོ་ཚོང་པ་རྫིག་པོས། །སྐུ་རྟེན་ནག་ཚོང་རྒྱབ་དུས། །སེམས་པ་གཏིང་ནས་སྐྱོ་བྱུང༌། །མི་རིགས་འདྲ་མིན་གསེབ་ཏུ། །ཨ་ཅེ་བོད་མོ་རྣམ་པས། །རང་ལུས་ཚོང་རྫས་བྱེད་དུས། །སེམས་པ་གཏིང་ནས་སྐྱོ་བྱུང༌། །༢༠༠༡ ། ༥། ༢༢ ། ལ་ལྡི་ལི་ནས་བྲིས། ༼སྤྱི་ཚོགས་མེ་ལོང༽་ཐོག་བཀོད། ཕྱི་མིག༼ཁ་ཁ དང་ཁ་རྩོད་ཐེངས་གཅིག་ཤོར་རྗེས། ༽རེ་སྙེགས་དང་ཚོར་འདུ་ལ་བཀག་རྡོ་འཁེལ། མདུན་ལྗོངས་དང་རྐང་ལམ་ལ་སྨུག་ཞགས་འཐེན། ལས་དབང་དང་འགྲན་སེམས་ལ་བཟློག་ཐབས་མེད་པས། དུས་དེ་ནས། རང་དབང་གི་དགོད་སྒྲ་གཞན་དུ་སྒྲོག སྒྱུ་རྩལ་གྱི་མིག་ཆུ་གཞན་དུ་འཐོར། ཕྱི་ཕྱག་དང་གྱེས་མཇལ་ཁྱོད་ལ་ཞུ། མ་འོངས་པའི་གཏམ་རྒྱུད་གཞན་ལ་འཚོལ། སྙན་ངག་རྐང་གསུམ། པཎ་ཆེན་ཆུང་སྲིད་རིན་པོ་ཆེ་ལ་ཕུལ་བ། ཁ་རྩངས། ཁྱོད་ཀྱིས་་་་་་་་་་་་་་་་༌། ལབ་རྩེ་དང་རྡེའུ་འབུམ་བརྩིགས་པའི་གངས་འདབས་ན། མཚལ་གྱིས་བྲིས་པའི་ཁྲི་ཕྲག་བདུན་གྱི་ཡིག་འབྲུ། ཁ་བ་དང་ལྷན་ཅིག་འབབ་སྟེ་འཇིག་རྟེན་འདིར་གྱེས་མཇལ་བྱས། དེ་རིང༌། ཁྱོད་ཀྱིས་་་་་་་་་་་་༌། འཁྱག་ཀློང་དང་ན་བུན་བསྟིབས་པའི་འཇིག་རྟེན་དེར། བརྩེ་མདངས་ཀྱི་གཤོག་ཟུང་བརྐྱངས་ནས་ལྡིང་སྐོར་བྱེད་དུས། གདོལ་བའི་རིགས་ཀྱི་རླུང་རྩིའི་དྲ་རྒྱ་རུ་་བཙུད། སང་ཉིན། ཁྱོད་ཀྱིས་་་་་་་་་་་་་་་་་༌། བཙན་དབང་གི་ལྕགས་སྒྲོག་ཟིལ་བུར་གཏོར་ཏེ། ཡིག་དྲུག་གི་དར་ཅོག་གསེང་ནས་མེས་པོའི་ཚེ་སྲོག་འཚོལ་དུས། གངས་དཀར་ལྷ་མོའི་རྣམ་ཤེས་ཀྱི་འཕར་རྩ་སླར་ཡང་ལྡིང༌། གངས་ལྷའི་རྣ་བར་ཉི་ཟླ་ཟུང་གིས་བརྒྱན། ༢༠༠༡ ། ༤ ཉིན་ཆུང་སྲིད་རིན་པོ་ཆེ་དགུང་ལོ་བཅུ་གཉིས་ལ་ཕེབས་པའི་དུས་དྲན་དུ་ཕུལ། ༼བཙན་འོག་གི་བྱིས་པའི་སྐྱོ་གར་༽ཐོག་བཀོད། ༢༠༠༥ལོར་༼ལྷོ་ཕྱོགས་ཕོ་ཉ་༽གསར་ཤོག་ཐོག་བསྐྱར་འགོད་བྱས་འདུག